**Elecster Oyj** on suomalainen pörssiyhtiö, joka suunnittelee, valmistaa ja markkinoi päätuotteenaan UHT- (Ultra High Temperature) eli iskukuumennetun maidon prosessointi- ja aseptisia pakkauslinjoja ja niihin liittyviä pakkausmateriaaleja maailmanlaajuisesti. Yhtiön tuotteista 80–90 % menee vientiin, noin 60 maahan.

Historia
--------

### Tuomo Halonen Oy 1966–1996

Diplomi-insinööri Tuomo Halonen perusti nimeään kantavan yrityksen Kylmäkoskella vuonna 1966. Sitä ennen hän oli työskennellyt Lappeenrannassa Kaukas Oy:ssä ja Säynätsalossa Enso Gutzeit Oy:ssä sekä toijalalaisen VKT Oy:n toimitusjohtajana. *Tuomo Halonen Oy* toimi aluksi perustajansa autotallissa, jossa Halonen kehitteli muutaman ystävänsä kanssa prototyypin maidon pussipakkauskoneesta.

Vuonna 1974 toiminta laajeni Reisjärvelle, joka oli Halosen synnyinpitäjä. Muita paikkakunnan hyviä puolia olivat työvoiman saatavuus ja kunnan uudelle yritykselle tarjoama tuki. Kunta rakensi ensimmäiset tuotantotilat, jotka yritys osti myöhemmin itselleen sopimuksen mukaisesti.

Yhtiö patentoi 1970-luvun puolivälissä ensimmäisen UHT-pussipakkausjärjestelmänsä.

Vuonna 1987 Intiaan perustettiin osakkuusyhtiö, jossa alettiin valmistaa pakkausmateriaaleja.

Jarmo Halonen, Tuomo Halosen veljenpoika, aloitti yhtiön toimitusjohtajana vuonna 1988.  Yhtiö teki kolme yritysostoa: teurastamo- ja lihanjalostusteollisuuden koneita valmistava konepaja Palmiatek Oy, venttiilinvalmistaja Levent Oy sekä muovituotetehdas Plastronic Oy.

Yhtiö listautui Helsingin pörssiin 18. tammikuuta 1989. Ruotsista ostettiin liha-alan koneita valmistanut Palmia AB.

Vuonna 1991 perustettiin virolainen tytäryhtiö AS Eesti Elecster.

Vuonna 1995 Tuomo Halonen Oy alkoi toimia Kiinassa. Elintarviketeollisuudelle koneita valmistavan yhtiön liikevaihto oli 110 miljoonaa markkaa.

Joulukuussa 1996 Tuomo Halonen Oy:n ylimääräisessä yhtiökokouksessa päätettiin muuttaa yhtiön nimi, yhtiön kansainvälisen toiminnan kasvun vuoksi. Yhtiön nimeksi valittiin tytäryhtiö Elecster Oy:n nimi.

### Elecster Oyj 1997–

Levent Oy myytiin 1990-luvun lopussa. Joulukuussa 1999 Elecster Oyj osti Toijalassa sijainneen Sanduddin, jonka päätuotteita olivat tapetit, ruohomatot sekä kosteiden tilojen matot. Elecster itse valmisti pääasiassa pakkauskoneita ja -materiaaleja.

Vuonna 2000 Kiinan kouluissa alettiin tarjoilla maitoa, minkä seurauksena Elecster sai kiinalaisilta meijereiltä kymmenien miljoonien markkojen arvoiset tilaukset. 

Vuonna 2001 Elecster oli maailman suurin UHT-maitolinjojen valmistaja. Kiinan osuus liikevaihdosta oli noin puolet.

Vuonna 2002 Kiinan Tianjiniin perustettiin huoltoyhtiö. Yhtiön suurimmat omistajat olivat Tuomo Halosen perheyhtiöt Finha Capital ja Okuli, joilla oli noin 64 prosenttia osakkeista. Meijerilaitteiden lisäksi yhtiö valmisti muun muassa muovikoneita ja Sandudd-tapetteja. Reisjärven tehtaalla valmistettiin maidon paitsi pakkauskoneita myös pakkaamiseen käytettävää muovia. Pakkauskoneet koottiin toimiviksi linjastoiksi Toijalan tehtaalla, minkä jälkeen ne purettiin ja lähetettiin ostajalle.

Helmikuussa 2003 Tiajinissa avattiin viisi miljoonaa euroa maksanut pakkausmateriaalitehdas, joka työllisti alkuvaiheessa noin 30 henkilöä. Venäjältä ostettiin pakkausmateriaalitehdas.

Vuonna 2004 konserni myi MKT-Finland Oy:n, eli Noormarkusta vuonna 1987 ostamansa Palmitek Oy:n liiketoiminnan. Uusi yhtiö otti käyttöön vanhan Palmiatek-nimen.

Vuoteen 2005 mennessä Elecster oli toimittanut Kiinaan noin 200 tuotantolinjaa. Niillä tehtiin päivittäin yhteensä noin 10 miljoonaa iskukuumennettua maitopussia. Yhtiön linjaan kuului niin maidon sterilisaattoreita kuin pakkausmateriaalejakin. Yhtiö oli ainoa alan ulkomaalainen yritys Kiinassa.

Vuonna 2006 Elecsterillä oli lähes 300 työntekijää. Suomen lisäksi se toimi Kiinassa, Venäjällä ja Virossa.

Vuonna 2014 kuvattu Elecsterin valmistama aseptinen pakkauskone
Helmikuussa 2017 Elecsterin pitkäaikainen toimitusjohtaja Jarmo Halonen siirtyi eläkkeelle. Hänen seuraajanaan aloitti Arto Kinnunen, joka oli työskennellyt yhtiössä 20 vuotta.

Joulukuussa 2021 Elecster myi virolaisen A/S Eesti Elecsterin Lucky Hammerhead OÜ:lle.

#### Toiminta Venäjällä

Yhtiö ei monien muiden elintarvikealan yhtiöiden tavoin luopunut toiminnastaan Venäjällä Venäjän hyökkäyssodan seurauksena.

Organisaatio
------------

Elecster-konserniin kuuluvat sen emoyhtiö Elecster Oyj:n lisäksi tytäryhtiöt:

* Suomessa: Sandudd Oy, Oy Finvac Automation Ltd, Oy Finvenla Ldt
* Venäjällä OOO Finnpack, OOO Finnpack Systems, OOO Finnpack Upakovka ja OOO Elecster
* Kiinan Tiajinissa Elecster (Tianjin) Dairy Machinery Ltd ja Elecster (Tianjin) Aseptic Packaging CO.Ltd sekä
* Keniassa Elecster Kenya Limited.

Elecsterin Akaassa Kylmäkoskella sijaitsevan pääkonttorin yhteydessä tehdään suunnittelua, markkinointia ja tuotantolinjojen kokoonpanoa. Yhtiöllä on muovitehdas myös Reisjärvellä, sekä tytäryhtiöitä Toijalassa, Tallinnassa Virossa, Pietarissa ja Permissä Venäjällä, Tianjinissa, sekä Nairobissa Keniassa.

Yhtiön suurimmat omistajat kesäkuussa 2021 olivat Okuli Oy (46 %) ja Finha Capital Oy (27 %).

Tunnustuksia
------------

* Tasavallan presidentin vientipalkinto vuonna 1974
* Tuomo Halonen sai vuonna 1985 Valtakunnallisen vuoden yrittäjä -palkinnon

Lähteet
-------

1. 1 2 3  Elecster – Vuosikertomukset.net *vuosikertomukset.net*. Viitattu 20.8.2021. (englanniksi)
2. 1 2 3  Elecster-konsernin tilinpäätöstiedote 1.1. - 31.12.2021 *Kauppalehti*. Viitattu 28.2.2022.
3. ↑  Number One in Pouch (PDF) *Vuosikertomus 2017*.  2018. Elecster Oyj. Viitattu 18.10.2018.
4. 1 2  Elecster - Number One in Pouch Packaging *www.elecster.fi*. Viitattu 20.8.2021.
5. 1 2 3 4 5  Muistot: Tuomo Halonen *Helsingin Sanomat*.  18.1.2006. Viitattu 19.8.2021.
6. 1 2  Runsas, Jari: UHT-maidon pussipakkausjärjestelmillä maailmanmarkkinoiden kärkeen  2002. Kauppakamarilehti. Viitattu 4.7.2007.
7. 1 2 3  Reisjärveltä Kiinan meijereihin *Kaleva*. Viitattu 20.8.2021.
8. 1 2 3 4 5 6 7 8  Pörssilistautumiset ja listoilta poistumiset *Pörssitieto*. Viitattu 23.8.2021.
9. ↑  Elecster saa maidon säilymään.  *Akaan Seutu*, 1.3.2011.
10. 1 2 3  Elecster Oyj:n toimitusjohtaja vaihtuu *akaanseutu.fi*. Viitattu 20.8.2021.
11. 1 2 3  Anu Karttunen: Kiina-kuumetta Kylmäkoskella *Talouselämä*. Viitattu 19.8.2021.
12. 1 2  Suomalaisyhtiö pussittaa ison osan kiinalaismaidosta *Helsingin Sanomat*.  22.3.2005. Viitattu 19.8.2021.
13. 1 2  Lyhyesti Tuomo Halosesta tulee Elecster Oy *Helsingin Sanomat*.  13.12.1996. Viitattu 19.8.2021.
14. ↑  LYHYESTI | Maitopakkausyhtiö Elecster osti tapettitehdas Sanduddin *Helsingin Sanomat*.  31.12.1999. Viitattu 19.8.2021.
15. 1 2  Terho Puustinen: Maito on pop Kiinassa *Talouselämä*. Viitattu 19.8.2021.
16. ↑  Risto Malin: Konepajat investoivat Kiinaan *Talouselämä*. Viitattu 19.8.2021.
17. 1 2  Arvopaperi: Elecster -konserni myy tytäryhtiön Eestissä *Arvopaperi*. Viitattu 28.2.2022.
18. ↑
19. 1 2  Elecster vuosikertomus 2020  2021. Elecster. Viitattu 20.8.2021.

Aiheesta muualla
----------------

* Elecsterin verkkosivut
* Yhtiön pörssihistoriaa Pörssitiedon nettisivuilla